**ՏԵՂԵԿԱՆՔ**

**«ՖԻՆԱՆՍԱԿԱՆ ՇՈՒԿԱՅԻ ՈԼՈՐՏՈՒՄ ԵՎՐԱՍԻԱԿԱՆ ՏՆՏԵՍԱԿԱՆ ՄԻՈՒԹՅԱՆ ԱՆԴԱՄ ՊԵՏՈՒԹՅՈՒՆՆԵՐԻ ՕՐԵՆՍԴՐՈՒԹՅԱՆ ՆԵՐԴԱՇՆԱԿԵՑՄԱՆ ՄԱՍԻՆ» ՀԱՄԱՁԱՅՆԱԳՐԻ ՎԱՎԵՐԱՑՄԱՆ ՆՊԱՏԱԿԱՀԱՐՄԱՐՈՒԹՅԱՆ ՄԱՍԻՆ**

«Ֆինանսական շուկայի ոլորտում Եվրասիական տնտեսական միության անդամ պետությունների օրենսդրության ներդաշնակեցման մասին» համաձայնագիրը (այսուհետ Համաձայնագիր) ստորագրվել է 2018 թվականի նոյեմբերի 6-ին Մոսկվայում: Համաձայնագրով սահմանվում են Եվրասիական տնտեսական միության անդամ պետությունների բանկային, ապահովագրական և արժեթղթերի ոլորտների օրենսդրությունների ներդաշնակեցման ուղղությունները և կարգը՝ հիմնված ֆինանսական շուկայի կարգավորման միջազգային սկզբունքների և ստանդարտների վրա:

Համաձայնագրի կնքումը նախատեսված է «Եվրասիական տնտեսական միության մասին» 2014 թվականի մայիսի 29-ի պայմանագրով։ Մասնավորապես, պայմանագրի 70-րդ հոդվածի համաձայն՝ տվյալ հոդվածով սահմանված ֆինանսական շուկաների համաձայնեցված կարգավորման նպատակներն իրագործելու համար անդամ պետությունները, միության շրջանակներում կնքվող միջազգային պայմանագրերին համապատասխան և հաշվի առնելով պայմանագրի 103-րդ հոդվածով նախատեսված անցումային դրույթները և պայմանագրի 17-րդ հավելվածը, իրականացնում են ֆինանսական շուկայի իրենց օրենսդրության ներդաշնակեցում։ Ներդաշնակեցումն իրականացվելու է մինչև 2025 թվականը՝ «Ֆինանսական ծառայությունների մասին» արձանագրության (ԵԱՏՄ պայմանագրի 17-րդ հավելված) 22-րդ, 26-րդ և 30-րդ կետերում ամրագրված ուղղություններով։

Ելնելով պայմանագրի վերոնշյալ դրույթներից՝ Համաձայնագիրը նպատակաուղղված է ԵԱՏՄ անդամ պետությունների ընդհանուր ֆինանսական շուկայի ստեղծմանը՝ այդ նպատակով ապահովելով լիցենզիաների փոխադարձ ճանաչումը ֆինանսական գործունեության և ծառայությունների մատուցման ոլորտներում (բանկային, ապահովագրական, արժեթղթերի շուկա), ինչպես նաև փոխադարձ հասանելիությունը ԵԱՏՄ անդամ պետությունների ֆինանսական շուկաներին։

Համաձայնագրի 6-րդ հոդվածը նախատեսում է դրա ուժի մեջ մտնելուց 9-ամսյա ժամկետում գործողությունների ծրագրի մշակում, որով կսահմանվեն ընդհանուր ֆինանսական շուկայի ստեղծման փուլերը և ժամկետները։

**Հիմք ընդունելով վերոշարադրյալը՝ «Ֆինանսական շուկայի ոլորտում Եվրասիական տնտեսական միության անդամ պետությունների օրենսդրության ներդաշնակեցման մասին» համաձայնագրի վավերացումը համարում ենք նպատակահարմար։**

**ՀՀ ԿԵՆՏՐՈՆԱԿԱՆ ԲԱՆԿԻ ՆԱԽԱԳԱՀ ԱՐԹՈՒՐ ՋԱՎԱԴՅԱՆ**